Die Bargello, ook bekend as die Palazzo del Bargello, Museo Nazionale del Bargello, of Palazzo del Popolo (Paleis van die Mense), was voorheen polisiebarakke en 'n tronk, maar is nou ingerig as 'n kunsmuseum. Die Bargello is geleë in Florence, Italië. Die woord bargello bleik om van die Latynse bargillus (van Goties bargi en Duits burg) afkomstig te wees, wat "kasteel" of "gefortifiseerde toring" beteken. Gedurende die Italiaanse Middeleeue is die naam toegedig aan 'n militêre kaptein wat die vrede en orde moes bewaar gedurende proteste en opstande. In Florence is die Kaptein gewoonlik vanaf 'n vreemde stad aangestel om sodoende enige vooroordeel deur hom te verhoed. Die pos kan gelykgestel word aan deesdae se polisiehoof. Die naam bargello is gebruik vir die gebou waarin die kantoor van die kaptein gehuisves was. Bouwerk aan die Paleis het in 1255 'n aanvang geneem. Die paleis is gebou om die Capitano del Popolo en later, in 1261, die "podestà" te huisves, die hoogste magistraat van Florence se stadsraad.